b'\n_START_ARTICLE_\nHaslev\n_START_SECTION_\nLandsbyen\n_START_PARAGRAPH_\nHaslev omtales f\xc3\xb8rste gang 3. februar 1328 som Hasl\xc3\xa6 og i Roskildebispens Jordebog 1370-80 som Hasle og Hasl\xc3\xa6._NEWLINE_Haslev landsby bestod i 1688 af 26 g\xc3\xa5rde og 3 huse med jord. Det samlede dyrkede areal udgjorde 637,3 t\xc3\xb8nder land skyldsat til 137,97 t\xc3\xb8nder hartkorn. Dyrkningsformen var trevangsbrug med rotationen 2/1 + 1 vang s\xc3\xa5s \xc3\xa5rligt.\n_START_SECTION_\nStationsbyen\n_START_PARAGRAPH_\nMed anl\xc3\xa6gget af Haslev Station blev Haslev stationsby i 1870, da den sj\xc3\xa6llandske sydbane (fra omkring 1924 Lille Syd) mellem Roskilde og Masnedsund blev indviet. Frem til 1924, da str\xc3\xa6kningen mellem N\xc3\xa6stved og Ringsted p\xc3\xa5 den sj\xc3\xa6llandske midtbane blev \xc3\xa5bnet, udgjorde jernbanen via Haslev en hovedtransportvej mellem K\xc3\xb8benhavn og det europ\xc3\xa6iske kontinent._NEWLINE_Omkring 1870 blev byen beskrevet s\xc3\xa5ledes: "Hasle med Kirken, Pr\xc3\xa6stegaard, Skole. .. Hasle (Haslev) Jernbanestation, hvorved Gj\xc3\xa6stgiveri, Kj\xc3\xb8bmandshandel og Postexpedition (Telegraphstation i Forbindelse med Jernbanestationen)."_NEWLINE_Omkring 1900 blev byen beskrevet s\xc3\xa5ledes: "Haslev (Hasle; gml. Form Haslef, Haslew\xc3\xa6), ved J\xc3\xa6rnbanen, en k\xc3\xb8bstadlignende Landsby med mange ret anselige, flere Stokv\xc3\xa6rk h\xc3\xb8je, teglh\xc3\xa6ngte Huse og makadamiserede Gader, saaledes Gaden, der f\xc3\xb8rer fra Kirken til Stationen, og som helt har K\xc3\xb8bstadspr\xc3\xa6g med store Butikker, hvoraf flere med elektrisk Belysning, Vestergade, \xc3\x98stergade, N\xc3\xb8rregade og Ulrichsgade. Dens Opkomst skriver sig fra J\xc3\xa6rnbanens Aabning Okt. 1870, f\xc3\xb8r hvilken Tid den kun var en almindelig Landsby. Byen har Kirke, Pr\xc3\xa6stegd., stor Kommuneskole (opf. 1896), flere Privatskoler, deribl. en Indre Missionsh\xc3\xb8jskole, der ejes af et Aktieselskab (opr. 1891), og en Realskole (opr. 1895), et Missionshus (opf. 1894; det tidligere Missionshus er nu H\xc3\xb8jskolens Gymnastikhus), Fattiggaard for Haslev-Frerslev Kommune (opf. 1869, Plads for 29 Lemmer), Apotek, 2 L\xc3\xa6geboliger, Sparekasse for Grevskabet Bregentved og Omegn (opr. 12/7 1882\xc2\xa0; 31/3 1895 var Sparernes saml. Tilgodehavende 417,011 Kr., Rentefoden 34/5\xe2\x80\x944 pCt., Reservefonden 6674 Kr., Antal af Konti 1144), Haslev Bank (opr. 1894, Akiekapital 40,000 Kr.), J\xc3\xa6rnbanestation (i Driftsaaret 1895\xe2\x80\x9396 ankom 32,984 og afgik 33,201 rejsende; Totalv\xc3\xa6gten af Gods osv. var s. Aar ankommet 337,077 og afgaaet 112,016 Cntr.), Postkontor og Telegrafstation (1 Postmester og 1 Ekspedient), Telefonforbindelse med Kbh. og Fakse Ladeplads, er Toldkontrolsted (fra 1/1 1897) under Kj\xc3\xb8ge Toldsted, har Markedsplads med 4 Kreaturmarkeder aarl. og ugentlig Torvedag, G\xc3\xa6stgivergaard, flere industrielle Anl\xc3\xa6g og mange Forretninger, deribl. Andelsmejeri, F\xc3\xa6llesmejeri, Andelssvineslagteri, Bryggeri, Bagerier, M\xc3\xb8lle, Maskinfabrikker, Boghandel, Bogtrykkeri, K\xc3\xb8bmandshandeler osv."_NEWLINE_Haslev var allerede ved \xc3\xa5rhundredeskiftet en stor by: i 1901 havde den 1.394 indbyggere fordelt p\xc3\xa5 169 husstande og dette tal voksede til 2.772 indbyggere i 1906, 3.668 indbyggere i 1911 og 3.727 indbyggere fordelt p\xc3\xa5 547 husstande i 1916._NEWLINE_Haslev fortsatte sin hastige udvikling i mellemkrigstiden: byen havde 4.132 indbyggere i 1921, 5.162 indbyggere i 1925, 5.064 indbyggere i 1930 og 5.302 indbyggere i 1935. I 1940 var den hjemmeh\xc3\xb8rende befolkning 4.735 indbyggere fordelt p\xc3\xa5 1.415 husstande; det tilsyneladende kraftige fald skyldes, at Danmarks Statistik til og med 1935 havde opgjort den tilstedev\xc3\xa6rende befolkning og som en betydende skoleby havde Haslev derfor en stor midlertidigt tilstedev\xc3\xa6rende befolkning af elever. Men trods \xc3\xa6ndringen var Haslev landets st\xc3\xb8rste stationsby opgjort efter indbyggertal. Fordelt efter n\xc3\xa6ringsveje i 1930: 309 levede af landbrug, 1.605 af h\xc3\xa5ndv\xc3\xa6rk og industri, 683 af handel, 324 af transport, 1.069 af immateriel virksomhed, 505 af husgerning, 492 var ude af erhverv og 77 havde ikke angivet indkomstkilde._NEWLINE_Efter 2. verdenskrig fortsatte Haslev sin udvikling: byen havde 5.020 indbyggere i 1945, 5.468 indbyggere i 1950, 5.680 indbyggere i 1955, 6.155 indbyggere i 1960 og 6.421 indbyggere i 1965. I 1960 var befolkningens fordeling efter n\xc3\xa6ringsveje: 225 levede af landbrug, 2.491 af h\xc3\xa5ndv\xc3\xa6rk og industri, 727 af handel, 318 af transport, 891 af administration og liberale erhverv, 202 af anden virksomhed, 1.217 af formue eller underst\xc3\xb8ttelse og 84 havde ikke angivet indkomstkilde.\n_START_SECTION_\nIndre Mission\n_START_PARAGRAPH_\nI mange \xc3\xa5r var byen en Indre Missionsk h\xc3\xb8jborg. En af de ledende skikkelser i Indre Mission var Christian Bartholdy, der var sognepr\xc3\xa6st i Haslev og Freerslev sogn fra 1943 til 1954.\n_START_SECTION_\nKommunalreformer 1970 og 2007\n_START_PARAGRAPH_\nByen tilh\xc3\xb8rte tidligere Vestsj\xc3\xa6llands Amt og f\xc3\xb8r det Sor\xc3\xb8 Amt. Haslev Kommune opstod p\xc3\xa5 grundlag af kommunalreformen i 1970 og bestod af sognene Br\xc3\xa5by, Teestrup, \xc3\x98de F\xc3\xb8rslev, Freerslev, Terslev, foruden Haslev. Ved kommunalreformen i 2007 blev Haslev Kommune sammenlagt med de tidligere Fakse Kommune og R\xc3\xb8nnede Kommune.\n_START_SECTION_\nSkoler og uddannelsesinstitutioner\n_START_PARAGRAPH_\nHaslev blev tidligere kaldt "Skolernes by" eller "Skolebyen i det gr\xc3\xb8nne". Byen har stadig nogle skoler.\n_START_SECTION_\nBiltrafik\n_START_PARAGRAPH_\nMotorvej E47 (Sydmotorvejen) passerer ca. 5 kilometer \xc3\xb8st for Haslev. For nordg\xc3\xa5ende trafik benyttes afk\xc3\xb8rsel 35 Haslev, og for sydg\xc3\xa5ende trafik afk\xc3\xb8rsel 36 Bregentved.\n_START_SECTION_\nJernbane\n_START_PARAGRAPH_\nFra byen er der jernbaneforbindelse med DSB til K\xc3\xb8ge, Roskilde og K\xc3\xb8benhavn mod nord og N\xc3\xa6stved, Vordingborg, Nyk\xc3\xb8bing Falster og Tyskland mod syd.\n_START_SECTION_\nKultur\n_START_PARAGRAPH_\nHaslev Stationsbymuseum er beliggende i Frederiksgade._NEWLINE_Haslev Bio \xc3\xa5bnede i 1925 og har \xc3\xa9n sal med 128 s\xc3\xa6der._NEWLINE_Galleri Emmaus p\xc3\xa5 h\xc3\xb8jskolevej har en  samling af kirkekunst og midlertidige udstillinger af samtidskunst._NEWLINE_I byens omegn ligger herreg\xc3\xa5rdene Bregentved og Gisselfeld.'